Euroopa Liidu Teataja L 099 , 17/04/2003 Lk 0047 - 0048



Nõukogu otsus 2003/269/EÜ, 8. aprill 2003, mis käsitleb Ameerika Ühendriikide valitsuse ja Euroopa Ühenduse vahelise kontoriseadmete energiatõhususe märgistusprogrammide kooskõlastamise lepingu sõlmimist ühenduse nimel EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artiklit 133 koostoimes artikli 300 lõikega 3, võttes arvesse komisjoni ettepanekut, [1] võttes arvesse Euroopa Parlamendi arvamust ning arvestades järgmist: (1) Tuleks kehtestada asjakohased ühendusesisesed menetlused, et tagada Washingtonis 19. detsembril 2000 allkirjastatud Ameerika Ühendriikide valitsuse ja Euroopa Ühenduse vahelise kontoriseadmete energiatõhususe märgistusprogrammide kooskõlastamise lepingu [2] nõuetekohane toimimine. Komisjonile, keda abistab nõukogu poolt määratud erikomitee, tuleb anda volitus teha lepingusse teatavaid tehnilisi muudatusi ja võtta selle rakendamiseks vastu teatavaid otsuseid. Ülejäänud juhtudel võetakse otsus vastu tavapärases korras. (2) Lepingu rakendamise kontroll on määratud lepinguga loodud tehnilise komisjoni ülesandeks. (3) Mõlemad lepinguosalised on määranud haldusüksuse. Ühendus on oma haldusüksuseks määranud komisjoni. Lepinguosalised võivad lepingut ja lisasid muuta ning lisada uusi lisasid vastastikusel kokkuleppel. (4) Euroopa Kohus [3] tühistas nõukogu 14. mai 2001. aasta otsuse 2001/469/EÜ, mis käsitleb Ameerika Ühendriikide valitsuse ja Euroopa Ühenduse vahelise kontoriseadmete energiatõhususe märgistusprogrammide kooskõlastamise lepingu sõlmimist Euroopa Ühenduse nimel, [4] mis tuleks seetõttu asendada. (5) Kõnealune leping tuleks heaks kiita, ON VASTU VÕTNUD JÄRGMISE OTSUSE: Artikkel 1 Ühenduse nimel kiidetakse heaks Ameerika Ühendriikide valitsuse ja Euroopa Ühenduse vaheline kontoriseadmete energiatõhususe märgistusprogrammide kooskõlastamise leping, sealhulgas selle lisad. Lepingu ja selle lisade tekst on lisatud käesolevale otsusele. [5] Artikkel 2 Nõukogu eesistuja edastab ühenduse nimel lepingu XII artikli lõikega 1 ettenähtud kirjaliku teate. Artikkel 3 1. Komisjon esindab ühendust lepingu VI artiklis sätestatud tehnilises komisjonis ning teda abistab nõukogu poolt määratud erikomitee. Pärast nimetatud erikomiteega konsulteerimist kannab komisjon hoolt lepingu V artikli lõikes 5, VI artikli lõigetes 1 ja 2 ning VIII artikli lõikes 4 osutatud teabevahetuse, koostöö, rakendamise kontrollimise ja teavitamise eest. 2. Eesmärgiga valmistada ette ühenduse seisukoht seoses lepingu C lisas olevatesse kontoriseadmeid käsitlevatesse spetsifikatsioonidesse ja loetelusse tehtavate muudatustega, võtab komisjon arvesse Euroopa Parlamendi ja nõukogu 6. novembri 2001. aasta määruse (EÜ) nr 2422/2001 (ühenduse kontoriseadmete energiatõhususe märgistusprogrammide kohta) [6] artiklites 8 ja 11 osutatud Euroopa Ühenduse Energy Stari Komisjoni kõiki arvamusi. 3. Ühenduse seisukoha lepingu C lisas loetletud kontoriseadmete tehniliste spetsifikatsioonide muudatuste osas seoses haldusüksuste poolt võetavate otsustega määrab kindlaks komisjon pärast käesoleva artikli lõikes 1 osutatud erikomiteega konsulteerimist. 4. Kõikidel teistel juhtudel määrab ühenduse seisukoha seoses haldusüksuste või osapoolte otsustega kindlaks nõukogu, tegutsedes komisjoni ettepaneku põhjal asutamislepingu artikli 300 kohaselt. Luxembourg, 8. aprill 2003 Nõukogu nimel eesistuja G. Drys [1] EÜT C 274 E, 28.9.1999, lk 16. [2] EÜT L 172, 26.6.2001, lk 3. [3] 12. detsembri 2002. aasta otsus kohtuasjas C-281/01, Euroopa Ühenduste Komisjon vs. Euroopa Liidu Nõukogu (ELT C 31, 8.2.2003, lk 3). [4] EÜT L 172, 26.6.2001, lk 1. [5] EÜT L 172, 26.6.2001, lk 3. [6] EÜT L 332, 15.12.2001, lk 1. --------------------------------------------------